Document ID: 32010R0519

РЕГЛАМЕНТ (ЕС) № 519/2010 НА КОМИСИЯТА
от 16 юни 2010 година
за приемане на програмата за статистическите данни и за метаданните за преброяването на населението и жилищния фонд, както е предвидено с Регламент (ЕО) № 763/2008 на Европейския парламент и на Съвета
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 763/2008 на Европейския парламент и на Съвета от 9 юли 2008 г. относно преброяването на населението и жилищния фонд (1), и по-специално член 5, параграф 3 от него,
като има предвид, че:
(1)
Съгласно член 5, параграф 3 от Регламент (ЕО) № 763/2008 Комисията следва да приеме програма за статистическите данни и за метаданните за преброяването на населението и жилищния фонд, които трябва да бъдат предоставяни на Комисията.
(2)
За да се гарантира съпоставимостта на данните от провежданите в държавите-членки преброявания на населението и жилищния фонд и за да е възможно извършването на надеждни сравнения на равнището на Съюза, тази програма следва да бъде еднаква във всички държави-членки.
(3)
По-специално е необходимо да бъдат дадени определения на хиперкубовете, които са еднакви във всички държави-членки, специалните стойности на клетки и флаговете, които държавите-членки могат да използват в тези хиперкубове, както и метаданните по темите.
(4)
С Регламент (ЕО) № 1201/2009 на Комисията от 30 ноември 2009 г. за прилагане на Регламент (ЕО) № 763/2008 на Европейския парламент и на Съвета относно преброяването на населението и жилищния фонд по отношение на техническите спецификации на темите и на техните разбивки (2) се определят техническите спецификации за темите на преброяването и техните разбивки, които да бъдат приложени по отношение на данните, които трябва да бъдат изпратени на Комисията за референтната 2011 г.
(5)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
Предмет
С настоящия регламент се създава програма за статистическите данни и за метаданните за преброяването на населението и жилищния фонд, които трябва да бъдат предоставени на Комисията (Евростат) за референтната 2011 г.
Член 2
Определения
За целите на настоящия регламент се прилагат определенията и спецификациите от приложението към Регламент (ЕО) № 1201/2009. Прилагат се и следните определения:
1.
„общо население“ на точно определен географски район означава всички лица, чието обичайно местопребиваване, както е определено в член 2, буква г) от Регламент (ЕО) № 763/2008, е в този географски район;
2.
„хиперкуб“ означава многоизмерна кръстосана таблица на разбивките, която съдържа стойност на клетка за измерването на всяка категория на всяка разбивка, нанесена в кръстосаната таблица по всяка от категориите на всяка друга разбивка, използвана в този хиперкуб;
3.
„основно гранично разпределение“ означава подмножество на даден хиперкуб, което се получава от кръстосаното табулиране на някои от разбивките на хиперкуба, но не и на всичките му разбивки;
4.
„първична клетка“ означава всяка клетка, която е част от поне едно основно гранично разпределение в даден хиперкуб. В хиперкубовете, за които не са определени основни гранични разпределения, всички клетки са първични;
5.
„вторична клетка“ означава клетка на хиперкуб, която не е първична клетка в съответния хиперкуб;
6.
„стойност на клетка“ означава информацията, съдържаща се в клетка на хиперкуб. Стойността на клетка може да бъде или „цифрова стойност на клетка“ или „специална стойност на клетка“;
7.
„цифрова стойност на клетка“ означава цифрова стойност, която се съдържа в дадена клетка, за да предостави статистическата информация за наблюдението за тази клетка;
8.
„поверителна стойност на клетка“ означава цифрова стойност на клетка, която не трябва да бъде оповестявана, за да бъде запазена статистическата поверителност на данните в съответствие с контрола на оповестяването на статистическите данни от страна на държавите-членки;
9.
„неповерителна стойност на клетка“ означава цифрова стойност на клетка, която не е поверителна стойност на клетка;
10.
„ненадеждна стойност на клетка“ означава цифрова стойност на клетка, която е ненадеждна според качествения контрол на държавите-членки;
11.
„специална стойност на клетка“ означава символ, който се съдържа в клетка на хиперкуб вместо цифровата стойност на клетката;
12.
„флаг“ означава код, който може да придружава дадена стойност на клетка, за да описва специфична характеристика на тази стойност на клетката.
Член 3
Програмата за статистическите данни
1. Програмата за статистическите данни, които трябва да бъдат предоставени на Комисията (Евростат) за референтната 2011 г., се състои от изброените в приложение I хиперкубове.
2. Държавите-членки използват специалната стойност на клетка „не се прилага“ единствено в следните случаи:
а)
когато дадена клетка се отнася до категорията „не се прилага“ на поне една разбивка; или
б)
когато дадена клетка описва наблюдение, което не съществува в държавата-членка.
3. Държавите-членки заменят всяка поверителна стойност на клетка със специалната стойност на клетка „не е известно“.
4. Държавите-членки могат да заменят дадена неповерителна стойност на клетка със специалната стойност на клетка „не е известно“ единствено когато стойността на клетката е във вторична клетка.
5. По искане на дадена държава-членка Комисията (Евростат) не разпространява за обществеността никоя ненадеждна стойност на клетка, предоставена от тази държава-членка.
Член 4
Метаданни за стойностите на клетки
1. Когато е приложимо, държавите-членки добавят към дадена клетка на хиперкуб следните флагове:
а)
„поверително“;
б)
„ненадеждно“;
в)
„променено след първото предаване на данни“;
г)
„вж. приложената информация“.
2. Всяка клетка, чиято поверителна стойност е била заменена със специалната стойност „не е известно“, се отбелязва с флага „поверително“.
3. Всяка клетка, чиято цифрова стойност е ненадеждна, се отбелязва с флага „ненадеждно“ без оглед на това, дали за тази клетка е била предоставена цифровата стойност или специалната стойност „не е известно“.
4. За всяка клетка, придружена от поне един от флаговете „ненадеждно“, „променено след първото предаване на данни“ или „вж. приложената информация“, се предоставя обяснителен текст.
Член 5
Метаданни за темите
Държавите-членки предоставят на Комисията (Евростат) метаданните за определените в приложение II теми.
Член 6
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 юни 2010 година.

Labels: 12
0
15
19